A4-0319/96

Päätöslauselma kauppaa ja ympäristöä koskevasta komission tiedonannosta neuvostolle ja Euroopan parlamentille (KOM(96)0054 - C4-0158/96)

Euroopan parlamentti, joka

- ottaa huomioon Euroopan unionista tehdyn sopimuksen B artiklan (taloudellinen ja sosiaalinen yhteenkuuluvuus) ja EY:n perustamissopimuksen 2 artiklan (kestävä kehitys),

- ottaa huomioon komission tiedonannon neuvostolle ja Euroopan parlamentille (KOM(96)0054 - C4-0158/96),

- ottaa huomioon 10. lokakuuta 1995 antamansa päätöslauselman Euroopan unionin energiapolitiikkaa koskevasta vihreästä kirjasta (KOM(94)0659 - C4- 0026/95) ((EYVL C 287, 30.10.1995, s. 34)),

- ottaa huomioon neuvoston 25. heinäkuuta 1996 vahvistaman yhteisen kannan ehdotuksesta Euroopan parlamentin ja neuvoston direktin antamiseksi sähkön sisämarkkinoita koskevista yhteisistä säännöistä (C4-0457/96 - 00/0384(COD)),

- ottaa huomioon UNCED:n ja Agenda 21:n kauppaa ja ympäristöä koskevat johtopäätökset,

- ottaa huomioon 22. tammikuuta 1993 antamansa ympäristöä ja kauppaa koskevan päätöslauselman ((EYVL C 42, 15.2.1993, s. 246)) sekä 24. toukokuuta 1996 Maailman kauppajärjestö WTO:ssa käytävistä kauppaa ja ympäristöä koskevista neuvotteluista antamansa päätöslauselman ((EYVL C 166, 10.6.1996, s. 260)),

- ottaa huomioon taloudellisten ulkosuhteiden valiokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan, ympäristö-, terveys- ja kuluttajansuojavaliokunnan sekä kehitys- ja yhteistyövaliokunnan lausunnot (A4-0319/96),

A. ottaa huomioon pohjoisen teollisuusvaltioiden erityisen vastuun maailmanlaajuisesta kestävästä kehityksestä,

B. ottaa huomioon, että yhteinen vastuumme ympäristön hyvästä tilasta edellyttää, että kaikkea taloudellista toimintaa ja kauppaa harjoitetaan ottamalla huomioon ympäristön säilyttäminen ja sen tilan parantaminen,

C. ottaa huomioon, että ekologisia pelkoja ei pitäisi käyttää väärin protektionistisina toimenpiteinä, ja ottaa erityisesti huomioon OECD- tutkimuksen toukokuulta 1995, joka vahvistaa, ettei korkeiden ympäristöstandardien ja kilpailukyvyn menetyksen välillä ole järjestelmällistä yhteyttä;

1. Pitää myönteisenä sitä, että komissio haluaa osallistua täysimääräisesti WTO:n kauppaa ja ympäristöä käsittelevän ministerikonferenssin neuvotteluihin;

2. Edellyttää, että komissio ottaa parlamentin aktiivisesti mukaan asianomaisten valiokuntiensa kautta aiheen valmisteluihin ministerikonferenssia varten;

3. Painottaa jälleen kerran äskettäisen USA:n ja Venezuelan öljypaneelia koskevan päätöksen valossa, että jos Maailman kauppajärjestö (WTO) ei kykene sovittamaan yhteen ympäristönsuojelun tarpeita olemassa olevien WTO:n sääntöjen ja tiukkojen periaatteiden kanssa, tyrmistynyt yleinen mielipide muodostaa vakavan uhan koko monenkeskiselle järjestelmälle;

4. On sitä mieltä, että joulukuussa 1996 Singaporessa pidetty ministerikonferenssi on ainoastaan välivaihe tässä prosessissa, mutta vahvistaa kuitenkin uudelleen näkökantansa, jonka mukaan yleinen luottamus WTO:hon vaarantuu vakavasti, jos Singaporessa ei tehdä mitään konkreettisia päätöksiä, jotka johtavat vastuuntuntoisen vapaakaupan harjoittamisen takaavaan sääntöjärjestelmään;

5. Kehottaa sen vuoksi komissiota ja jäsenvaltioita tekemään seuraavista kohdista Singaporen konferenssin tulosten osalta ehdottoman vähimmäisvaatimuksen, jonka Euroopan unioni voi hyväksyä:

a) WTO:n jäsenvaltioiden sopimien valtuuksien varmistaminen pyrkiä tarkistamaan GATT-sopimuksen XX artiklaa pitäen kauppaa koskevan lainsäädännön ja ympäristönsuojelun yhteensovittamista erityisenä tavoitteena; näin tarkistetut tekstit on hyväksyttävä vuoden 1998 ministerikonferenssissa;

b) sen varmistaminen, että sovitaan WTO:n perussäännön V artiklan täytäntöönpanoon tarvittavista toimista, jotka koskevat suhteita muihin kansainvälisiin järjestöihin ja valtioista riippumattomiin järjestöihin, erityisesti liittyen WTO:n avoimuuteen järjestönä ja sen suhteisiin parlamentin elinten kanssa;

c) lopullisen oikeudellisen ratkaisun löytäminen monenkeskisen ympäristösopimuksen nojalla hyväksyttyjen kauppaan liittyvien ympäristötoimenpiteiden ja WTO:n sääntöjen yhteensopivuuteen;

d) sen aikaansaaminen, että kaikki WTO:n jäsenvaltiot sitoutuvat lopullisesti elinkaariajattelun säilyttämiseen ekomerkintöjä koskevien vaatimusten osalta, ja varmistaa valtuudet neuvotella periaatteista, joita on sovellettava tuotanto- ja jalostusmenetelmiin ja joista on sovittava vuoden 1998 ministerikokouksessa;

e) sen varmistaminen, että Singaporessa aikaansaadut sopimukset on asianmukaisesti tasapainotettu kaikkien WTO:n jäsenvaltioiden hyödyksi, erityisesti sisällyttämällä niihin sopimukset ympäristötoimenpiteiden avoimuudesta ja sopimus kotimaassa kielletyistä tavaroista;

6. Pyytää komissiota ja Euroopan unionin jäsenvaltioita tekemään kaikki toimivaltaansa kuuluva muiden WTO:n jäsenvaltioiden suostuttelemiseksi siihen, että ne sopivat ryhtyvänsä harkitsemaan todellisesti ja vakavasti periaatteiden laatimista tai yhteisymmärrykseen pääsemistä yleisen moraalin suojelua koskevan yleissopimuksen XX artiklan a kohdan soveltamisesta, eläintensuojelua koskeva lainsäädäntö mukaan lukien;

7. Kannattaa YK:n erityiselimen perustamista, joka ensiksi vain valvoisi nykyisiä monikansallisia ympäristösopimuksia, mutta edistäisi pitkällä aikavälillä uusien sopimusten täytäntöönpanoa ja kehittämistä myös kaupan ja ympäristön alalla;

8. Ehdottaa, että WTO vastaisi riitojen sovittelusta, mukaan lukien kauppa- ja ympäristökysymysten välisiä suhteita koskevat riidat;

9. Ehdottaa ylimenokaudeksi ympäristöasiantuntijoiden ottamista mukaan kauppaa ja ympäristöä koskeviin WTO:n paneelimenettelyihin ja heidän kuulemistaan suuremman avoimuuden sekä ympäristöasiantuntijoiden osallistumisen säilyttämiseksi;

10. Kannattaa kotimaassa kiellettyjen tavaroiden yleistä vientikieltoa;

11. Vaatii, että pohjoisen teollisuusvaltiot antavat kehitysmaille lisää rahallisia resursseja uusien kauppamyönnytysten, velkojen mitätöimisen ja lisäkustannuksia aiheuttamattoman ympäristöteknologian siirron muodossa kehitysmaiden oman taloudellisen kehityksen edistämiseksi;

12. Ehdottaa, että EU ensimmäisenä toimenpiteenään muuttaa yleistä tullietuusjärjestelmää (GSP) niin, että sillä kestävän trooppisten puiden tuotannon ohella palkitaan myös muita ympäristöä säästäviä tuotantomenetelmiä myöntämällä niille erityisiä tullietuuksia;

13. Puoltaa tiettyjen «hyvän kauppatavan» tuotteiden (kuten banaanin, kahvin, teen jne.) vapauttamista kokonaan tulleista tai tiettyjen kiintiöiden asettamista niille pitkällä aikavälillä;

14. Ehdottaa, että ensimmäisenä askeleena 12. lokakuuta 1995 ja 12. joulukuuta 1995 antamansa lausunnon toimeenpanemiseksi ehdotuksesta neuvoston asetukseksi banaanialaa koskevan asetuksen (ETY) N:o 404/93, hedelmä- ja vihannesalaa koskevan asetuksen (ETY) N:o 1035/72 ja tariffi- ja tilastonimikkeistöstä ja yhteisestä tullitariffista annetun asetuksen (ETY) N:o 2658/87 muuttamisesta ((EYVL C 287, 30.10.1995, s. 180 ja EYVL C 17, 22.1.1996, s. 25)) (KOM(95)0114 - C4-0211/95 - 95/0084(CNS)) tehdään tarkistus banaanin markkinajärjestelyyn tarkoituksena luoda jatkuvasti kasvava kiintiö sellaisille banaaneille, jotka on tuotettu ekologisia ja sosiaalisia vähimmäisstandardeja noudattaen ja joista on käyty oikeudenmukaisesti kauppaa (Fair Trade Quote);

15. Toivoo, että laaditaan monikansallisia konserneja koskevat menettelytapasäännöt, joita komissio valvoo ja jotka voisivat pohjautua OECD:n ja YK:n valmistelutyöhön;

16. Pitää välttämättömänä kokeilla perusteellisesti uuden, puolueettomasti valvotun ja elinkaariperiaatetta noudattavan ekomerkin mahdollisuutta;

17. Pyytää, että ympäristömerkinnän tunnetuksi tekemistä ja myöntämistä koskevalle prosessille myönnetään uusia varoja ja että siihen kiinnitetään erityistä huomiota, sillä se on ainoa Euroopan unionin nykyisin hyväksymä yhteisön ympäristömerkintä, joka kattaa kaikki kulutukseen tarkoitetut tuotteet ja palvelut elintarvikkeita ja lääkkeitä lukuun ottamatta;

18. Vaatii uusia tutkimuksia kaupasta aiheutuvien liikennevirtojen ympäristöhaitoista;

19. Pitää ympäristövaikutusten kustannusten sisällyttämistä energian hintoihin tarpeellisena edellytyksenä sille, että ilmoitetaan rehellisesti kaikki kustannukset ja että voidaan ehkäistä peitettyä polkumyyntiä;

20. Korostaa yhdessä komission kanssa, että sopimusosapuolilla on myös WTO:n perustamisen jälkeen edelleen mahdollisuus rajoittaa tavaroiden tuontia tai kieltää se kuluttajien terveyden tai ympäristönsuojelun nojalla, jos toimenpiteet liittyvät tuotteisiin ja kyseiset tuontirajoitukset eivät ole syrjiviä;

21. Huomauttaa, että tavaratuonnin rajoittaminen tai kieltäminen kuluttajien terveyden ja ympäristönsuojelun vuoksi ei saa olla syrjivää;

22. Pitää myönteisenä mahdollisuutta ottaa käyttöön rajatasausmaksuja niiden tavaroiden osalta, joiden valmistus ei vastaa yleisesti tunnustettuja ympäristöstandardeja, sekä korostaa, että maksuista saadut rahat pitäisi antaa (YK:n valvoman rahaston muodossa) kehitysmaiden käyttöön niiden teollisuuden muuttamiseksi ympäristöystävällisemmäksi;

23. Vaatii ympäristönäkökohtien kiinteämpää liittämistä TRIPs-, TRIMs- ja GATT- sopimuksiin;

24. Pitää myönteisenä uusien arviointiperusteiden laatimista, joilla mitataan kaupasta johtuvaa hyvinvoinnin kasvua, ja korostaa, että niiden pitäisi sisältää myös ympäristökriteerejä, sekä viittaa tähän liittyen UNDP:n Human Development Indexiin;

25. Korostaa, ettei sosiaalisia ja ihmisoikeudellisia näkökohtia voida erottaa kauppaan liittyvistä ympäristökysymyksistä, sekä kannattaa tämän aiheen asianmukaista käsittelyä EU:n toimielimissä;

26. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, YK:n kestävän kehityksen komitealle (CSD) sekä WTO:n asianomaisille elimille.